Den 13-årige mishandlede pige fra Mou kan meget vel få fremtid sammen med sin biologiske far, Michael Meyer.

Han har været i tæt kontakt til både sin datter og myndighederne, siden hun blev tvangsfjernet fra hjemmet i april. Og Michael Meyer har søgt om at få forældremyndigheden til pigen, oplyser P4 Nordjylland. Sagen skulle have været behandlet i onsdags, men den blev udsat på grund af retssagen mod pigens mor og stedfar. De er dømt for at mishandle pigen gennem en årrække. - Jeg har været i tæt kontakt med min datter, siden hun blev tvangsfjernet i april, og i dag har vi godt forhold, siger Michael Meyer. Han flyttede fra pigens mor i 1997, og fik frataget forældremyndigheden på opfordring fra moren og pigens stedfar. - Den daværende lovgivning var alene til fordel for mødre i sager om forældremyndighed, siger Michael Meyer. Han har i årene siden forsøgt at holde forbindelsen til sin datter, men samtlige breve er returneret, og stedfaren har fysisk stået i vejen for direkte samvær. Pigen opholder sig i dag på institution i Brønderslev, men far og datter er jævnligt sammen. Blandt andet holdt de jul sammen. - Nu tager jeg mig af hende, siger Michael Meyer, der arbejder som falck-redder og bor i Hillerød, men er villig til at flytte til Nordjylland, hvis eksperter vurderer, at det er den rigtige løsning.